’n Groepie Bronbergers en hul perde het ’n epiese tog deur die Namakwalandse blommeveld en berge aangepak en vol entoesiasme vir toere deur die res van ons land teruggekeer.
Die plan vir dié epiese tog het begin toe Theus, van die plaas Ekoland langs Lynnwoodweg-verlenging in Tierpoort, maande gelede vir Erica, ’n kliënt van hom, belowe het dat hulle die Namakwalandse trippie sou doen.
So is dit toe dat Theus man alleen tussen sewe vrouens en vier merrieperde in ’n blomtuin so groot soos België beland. Hy sê dis hoekom hy besluit het om sy ou reunperd, Rodan, saam te neem in ’n poging om die balans tussen die geslagte te herstel.
Hulle het Vrydagaand 28 Augustus uit Bronberg-wêreld vertrek, omdat dit beter is vir perde om in die nag vervoer te word, en het die trok gelaai met ekstra voer, perdetoerusting, ’n 1 000 liter watertenk, ’n 20 liter emmer-toilet, tente en ’n kampstort.
In die daaropvolgende paar dae het hulle die gasvryheid van die Namakwalanders, die asemrowende skoonheid van die blom- en bergwêreld tussen Springbok en die see, seer lywe en die genesende kragte van rooiwyn leer ken.